Mies ei muista, mitä teki ravintolasta löytämällään jauhelihalla, joka näkyy turvakameroiden kuvissa.

Tamperelaisen Hook-ravintolan varashälyttimet soivat varhain viime sunnuntain puolella, kun ravintolaan oli murtauduttu.

Sisään takaovesta oli tullut boksereilleen riisuutunut nuori mies, joka otti vielä sisätiloissa alushousutkin pois ja turvakameroihin tallentui täysin alaston ruokaa etsivä murtovaras. Mies oli löytänyt kylmätiloista kahden kilon möntin raakaa jauhelihaa.

Iltalehti jäljitti varkaan, joka nyt kertoo tapahtumista.

- Olin juhlimassa yo-lakkia koko päivän, sitten kävin vaihtamassa puvun vapaa-ajan vaatteisiin ja jatkoin juhlaa Hotelli Ilveksessä. En muista oikein tapahtumista kello 23 jälkeen mitään. En tiedä, miksi vaatteeni olivat märät, miksi murtauduin tuttuun ravintolaan ja hiippailin sisätiloissa nakuna, tuore ylioppilas kertoo. Hän on pahoillaan teostaan ja ymmärtää sen olevan rikos.

- Olen pyytänyt anteeksi ravintolalta ja otan opiksi. Uskon, että lasiini oli laitettu jotain tyrmäystippoja, kun filmi meni poikki niin totaalisesti, mies sanoo.

Alaston varas arvelee riisuutuneensa, koska paleli märissä vaatteissa. MOSTPHOTOS

Märät vaatteet pois

Alaston varas arvelee riisuutuneensa, koska paleli märissä vaatteissa.

- Toinen kenkäni katosi, kaikki vaatteeni sain takaisin ja ravintolassa odottaa pestyt bokseritkin, kiitos siitä, ylioppilas kertoo.

Hänellä ei ole mitään mielikuvaa uimisesta, tai muustakaan toiminnasta, missä vaatteet olisivat kastuneet.

- Ilveksen ja Hookin välissä on Tammerkoski ja Pyhäjärvi, siellä kai on uitu, en muista, mies sanoo.

Ylioppilas ei myöskään muista, mitä teki löytämällään jauhelihalla, joka näkyy turvakameroiden kuvissa.

- En kyllä muista syöneeni mitään, ei tullut haavoja eikä mustelmia. Vaatteet ja maine meni, olen saanut paljon kuittailuja, mies sanoo nolona.

- Lähden kesätöihin ihan muualle päin Suomea, se tekee hyvää nyt vaihtaa maisemaa vähäksi aikaa.

- Pesimme bokserit, jotka löytyivät wc-tiloista ja mies saa hakea ne ravintolasta. Toivomme, että hän ottaa opiksi, murtautuminen ja varastaminen on rikos, Hookin ravintolapäällikkö Veera Jokelainen sanoo lempeästi. IL

Ravintola antaa anteeksi

- Annamme anteeksi, kun tapaus ei toistu. Murtovaras pyysi anteeksi ja pahoitteli, emme tee rikosilmoitusta. Pesimme bokserit, jotka löytyivät wc-tiloista ja mies saa hakea ne ravintolasta. Toivomme, että hän ottaa opiksi, murtautuminen ja varastaminen on rikos, Hookin ravintolapäällikkö Veera Jokelainen sanoo lempeästi.

Hän kehuu ylioppilasta, joka on ravintolassa nähty asiakkaana ennenkin.

- Olen kyllä käynyt asiakkaana, mutta en ole mikään vakiasiakas, en ole kapakassa paljoa viihtyvää tyyppiä, nuori mies sanoo.

Koska haet bokserit pois?

- Lähden nyt ensin kesätöihin ja vaihdan paikkakuntaa, haen jonkun ajan kuluttua, annetaan nyt pölyn laskeutua. Olen ollut kyllä yhteydessä ravintolaan ja asiat on sovittu, mies kertoo ja sanoo kirjoittaneensa " ihan hyvän kohtalaiset yo-paperit " .